CPN วิ่งยาว 4 วันติด พุ่งต่อ 4% ลุ้นงบฯ Q1/61 แจ่ม รับรายได้ศูนย์การค้าใหม่เต็มพิกัด
CPN วิ่งยาว 4 วันติด พุ่งต่อ 4% ลุ้นงบฯ Q1/61 แจ่ม รับรายได้ศูนย์การค้าใหม่เต็มพิกัด ล่าสุด ณ เวลา 15.41 น. อยู่ที่ระดับ 81 บาท เพิ่มขึ้น 3.25 บาท หรือ 4.18% สูงสุดที่ระดับ 81 บาท ต่ำสุดที่ระดับ 78.75 บาท มูลค่าซื้อขาย 715.91 ล้านบาท
10 เม.ย. 2561

ผู้สื่อข่าวรายงานว่า บริษัท เซ็นทรัลพัฒนา จำกัด (มหาชน) หรือ CPN ณ เวลา 15.41 น. อยู่ที่ระดับ 81 บาท เพิ่มขึ้น 3.25 บาท หรือ 4.18% สูงสุดที่ระดับ 81 บาท ต่ำสุดที่ระดับ 78.75 บาท มูลค่าซื้อขาย 715.91 ล้านบาท โดยราคาหุ้นปรับตัวขึ้นแรงต่อเนื่องเป็นวันที่ 4 นับตั้งแต่ราคาหุ้นยืนที่ระดับ 75 บาท เมื่อวันที่ 3 เม.ย. 61

ด้านบล.ไอร่า ระบุในบทวิเคราะห์ แนะนำหุ้น CPN โดยคาดผลประกอบการปกติของ CPN ในไตรมาส 1/61 จะกลับมาเติบโตเมื่อเทียบกับไตรมาสก่อน และช่วงเดียวกันของปีก่อน ภายใต้การรับรู้รายได้เต็มไตรมาสของ 2 ศูนย์การค้าใหม่ (มหาชัย และโคราช) ซึ่งเปิดให้บริการเมื่อไตรมาส 4/60 ที่ผ่านมา และการกลับมาเปิดให้บริการเต็มพื้นที่อีกครั้งของศูนย์ฯ พระราม 3 หลังเสร็จสิ้นการปรับปรุง
อีกทั้งแนวโน้มผลประกอบการปี 61 เติบโตดีต่อเนื่อง ทั้งจาก (1) ศูนย์การค้าเดิม คาดยังรักษาระดับอัตราการเช่าพื้นที่ในระดับสูง คาดไม่ต่ำกว่า 94% (2) การรับรู้รายได้เต็มปีของ 2 ศูนย์ใหม่ที่เปิดในปี 60 และรายได้ส่วนเพิ่มจากแผนการเปิดศูนย์ฯ ใหม่ในปีนี้ จำนวน 3 แห่ง (ภูเก็ต เฟส 2 มาเลเซีย และอีก 1 ศูนย์ฯ ยังไม่เปิดเผย) และ (3) แผนทยอยส่งมอบ 3 โครงการคอนโดมิเนียม (มูลค่ารวม 3,000 ล้านบาท) ในปี 61 คาดทำให้กำไรสุทธิจากการดำเนินงานปกติ เติบโตราว 15% จากปี 60
นอกจากนี้ ยังมีแผนการเปิดศูนย์การค้าใหม่ของ CPN จำนวน 2-3 แห่ง/ปี พร้อมการต่อยอดธุรกิจไปยังการพัฒนาโครงการอสังหาริมทรัพย์ แบบ Mixed Used คาดช่วยหนุนการเติบโตของรายได้และกำไรให้ต่อเนื่องและมั่นคง พร้อมให้ราคาเป้าหมายที่ 90.00 บาท
 